

**Gradonačelnik**

KLASA:340-01/10-01/4

URBROJ:2186/18-01/1-15-28

Ludbreg, 30. srpnja 2015. god.

Na temelju članka 48. Zakona o lokalnoj i područnoj (regionalnoj) samoupravi («Narodne novine», br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst), članka 59. Statuta Grada Ludbrega („Službeni vjesnik Varaždinske županije“, br. 23/09, 17/13, 40/13-pročišćeni tekst) i članka 7. i 18. Odluke o organizaciji i načinu naplate parkiranja („Službeni vjesnik Varaždinske županije“, br. 18/2010. i 25/2011.), gradonačelnik Grada Ludbrega donosi sljedeću

**ODLUKU**

**o cijeni parkirališnih karata**

**Članak 1.**

**Cijena jednosatne parkirališne karte** utvrđuje se zavisno od zone parkirališta i iznosi za:

1. **Parkirališta I. zone**: **3,00 kn/sat**, uz ograničenje parkiranja od 3 sata,
2. **Parkirališta II. zone**: **2,00 kn/sat**, uz neograničeno parkiranje,

**osim za parkiralište u ulici prema stadionu „NK Podravine“ na dijelu „stare tržnice“, i to u dijelu koji je stupićima ili pomoću drugih tehničkih rješenja ograničen odnosno označen**, gdje se cijena jednosatne parkirališne karte utvrđuje u iznosu od **0,50 kn/sat**, uz neograničeno parkiranje.

**Članak 2.**

**Cijena dnevne parkirališne karte** utvrđuje se u svim zonama u jednakom iznosu od **70,00 kn**.

Za vrijeme održavanja zabavnih, vjerskih, sportskih, sajmenih, političkih i drugih sličnih manifestacija od interesa za Grad Ludbreg što se utvrđuje posebnom odlukom gradonačelnika, na postojećim parkirališnim mjestima i na mjestima koja nisu označena kao parkirališna mjesta ali su privremeno određena za parkiranje od strane ovlaštenih osoba Grada Ludbrega, **cijena dnevne parkirališne karte** utvrđuje se za sve zone u jednakom iznosu od **20,00 kn**, odnosno u iznosu od **70,00 kn za autobuse**.

Prihod od naplate parkiranja prema stavku 2. ovog članka pripada koncesionaru za obavljanje komunalne djelatnosti održavanja i naplate parkirnih mjesta za automobile (u daljnjem tekstu: koncesionar).

**Članak 3.**

**Cijena godišnje parkirališne karte za stanare** koji imaju prebivalište u zoni naplate parkiranja a nemaju mogućnost parkiranja u vlastitoj garaži, odnosno dvorištu, i koja omogućava vremenski neograničeno parkiranje **na svim parkiralištima** na kojima se sprovodi naplata, utvrđuje se u iznosu od **600,00 kn**.

**Članak 4.**

**Cijena godišnje parkirališne karte za stanare** koji imaju prebivalište u zoni naplate parkiranja a nemaju mogućnost parkiranja u vlastitoj garaži, odnosno dvorištu, i koja omogućava vremenski neograničeno parkiranje **samo na parkiralištima unutar parkirališne zone mjesta prebivališta stanara** na kojima se sprovodi naplata, utvrđuje se zavisno od zone parkirališta i iznosi za:

1. **Parkirališta I. zone**: - godišnja karta **500,00 kn**
2. **Parkirališta II. zone (Trg slobode i**

**Ul. Vladimira Nazora):** - godišnja karta **400,00 kn**

1. **Parkirališta II. zone (u ulici prema**

**stadionu „NK Podravine“):** - godišnja karta **300,00 kn**

**Članak 5.**

Zahtjev za kupnju povlaštene godišnje parkirališne karte za stanare podnosi se na unificiranom obrascu Gradu Ludbregu.

Pravo na kupnju povlaštene godišnje parkirališne karte ostvaruje stanar koji uz zahtjev za kupnju priloži:

* presliku osobne iskaznice ili potvrdu o prebivalištu, kojima stanar dokazuje da ima prebivalište u zoni naplate parkiranja,
* presliku prometne dozvole kojom se dokazuje da ima vozilo registrirano na svoje ime, ili presliku ugovora o leasingu vozila, odnosno drugi odgovarajući dokument kojim se dokazuje korištenje vozila temeljem druge valjane pravne osnove,
* izjavu kojom podnositelj zahtjeva potvrđuje da nema mogućnost parkiranja u vlastitoj garaži, odnosno dvorištu,
* potvrdu o uplati odgovarajućeg iznosa za godišnju parkirališnu kartu,
* državnu pristojbu (biljeg) od 70,00 kn.

Godišnju kartu izdaje koncesionar na temelju Rješenja Grada Ludbrega.

**Članak 6.**

Pravo na kupnju povlaštene godišnje parkirališne karte iz članka 3. i 4. ove Odluke ostvaruju i pravne osobe sa sjedištem u zoni naplate parkiranja koji za svoja vozila nemaju mogućnost parkiranja u vlastitoj garaži, odnosno gospodarskom dvorištu, a uz zahtjev za kupnju prilože:

* ispravu o upisu u poslovni, sudski (trgovački) ili drugi odgovarajući registar kojom se dokazuje sjedište u zoni naplate parkiranja (ova isprava ne mora se priložiti ako bi se njome dokazivala općepoznata činjenica koja je ujedno poznata i službeniku koji izdaje rješenje o pravu na kupnju godišnje karte),
* sve priloge iz članka 5. stavka 2., točke 2.-5. ove Odluke.

Pravo na kupnju povlaštene godišnje parkirališne karte iz članka 3. i 4. ove Odluke ostvaruju i zaposleni u pravnim osobama ili kod obrtnika koji imaju sjedište odnosno prebivalište u zoni naplate parkiranja a nemaju mogućnost parkiranja u garaži, odnosno u gospodarskom dvorištu pravne osobe ili obrtnika, a uz zahtjev za kupnju prilože:

* ispravu o upisu u poslovni, sudski (trgovački), strukovni, obrtni ili drugi odgovarajući registar ili odgovarajuću potvrdu kojom se dokazuje sjedište pravne osobe odnosno prebivalište obrtnika u zoni naplate parkiranja (ova isprava ne mora se priložiti ako bi se njome dokazivala općepoznata činjenica koja je ujedno poznata i službeniku koji izdaje rješenje o pravu na kupnju godišnje karte),
* ugovor o radu ili drugi odgovarajući dokument kojim se dokazuje zaposlenje kod pravne osobe, odnosno obrtnika (ova isprava ne mora se priložiti ako bi se njome dokazivala općepoznata činjenica koja je ujedno poznata i službeniku koji izdaje rješenje o pravu na kupnju godišnje karte),
* sve priloge iz članka 5. stavka 2., točke 2.-5. ove Odluke.

**Članak 7.**

Godišnja karta može se koristiti samo za vozilo za koje je izdana.

**Članak 8.**

Godišnja karta ima obilježje grada - grb, ime koncesionara, registarski broj vozila za koje se izdaje, serijski broj karte, vrijeme važenja karte, oznaku važenja za sva parkirališna mjesta, odnosno oznaku parkirališne zone za koju se izdaje.

**Članak 9.**

Godišnju kartu korisnik parkirališta je dužan vidljivo istaknuti s unutarnje strane vjetrobranskog stakla vozila.

Godišnja karta važeća je 12 mjeseci od dana izdavanja.

**Članak 10.**

Stupanjem na snagu ove Odluke prestaje važiti Odluka o cijeni parkirališnih karata („Službeni vjesnik Varaždinske županije“, br. 38/2010., 25/2011. i 44/2013.).

Ova Odluka stupa na snagu prvog dana od dana objave u „Službenom vjesniku Varaždinske županije“.

**Gradonačelnik**

Dubravko Bilić